শীতের আগমনী বার্তা নিয়ে পরিযায়ী পাখিদের ঢল উত্তর দিনাজপুরে

উত্তর দিনাজপুর- শীতের (Winter) আমেজ আসতেই পরিযায়ী পাখির (Migratory Birds) ঢল। শীতের আগমনী বার্তাই যেন তাদের আসার ইঙ্গিত দিয়ে দিয়ে। উত্তরবঙ্গের বিভিন্ন জলাভূমি, নদীর চর ও বনাঞ্চলে দেখা মিলছে পরিযায়ী পাখির। উত্তর দিনাজপুরের (Uttar Dinajpur)  ইসলামপুর শহরের এক প্রান্তে অবস্থিত ভেরভেরি পুকুর। প্রতি বছরের মতো এবারও শীতের শুরুতে দূর দেশ থেকে হাজার হাজার পরিযায়ী পাখি উড়ে এসে আশ্রয় নিতে শুরু করেছে এই অঞ্চলে। ফলে প্রকৃতি যেন আবারও তার বৈচিত্র্য ও সৌন্দর্যের উচ্ছ্বাসে ভরে উঠেছে।

স্থানীয় বনদফতর সূত্রে জানা গেছে, ইতিমধ্যেই বিভিন্ন জলাশয়ে দেখা মিলছে বালি হাঁস, গার্গানি, নরসিং হাঁস, হুইসলার, গ্রেটার ক্রেস্টেড টার্ন, বেগুনি কাঁক ও আরও বেশ কিছু প্রজাতির পরিযায়ী পাখির। দীর্ঘ পথ পাড়ি দিয়ে শীতের হাত থেকে বাঁচতে এবং প্রজননের উপযুক্ত পরিবেশের সন্ধানে এ অঞ্চলেই আসে তারা।

আরও পড়ুন-  বাবরি মসজিদের শিলান্যাস করে কী বললেন হুমায়ুন কবীর?

বিশেষজ্ঞদের মতে, পরিযায়ী পাখিদের আগমন প্রকৃতির সুস্থতার অন্যতম সূচক। জলাভূমির পরিবেশ সুরক্ষিত থাকলে তাদের সংখ্যা বাড়ে, আর পরিবেশের অবনতি ঘটলে কমে যায়। তাই এই মৌসুমে অবাঞ্ছিত শিকার রোধ এবং জলাভূমি সংরক্ষণে জোর দিচ্ছে বনদফতর ও তার পাশাপাশি ইসলামপুর শহরের সুকান্ত পল্লীর বাসিন্দারা।

স্থানীয় মানুষজনও পাখিদের আগমনে উচ্ছ্বসিত। ইতিমধ্যেই পাখি দেখার জন্য বিভিন্ন অঞ্চল থেকে পর্যটকদের আনাগোনা শুরু হয়েছে, যা স্থানীয় অর্থনীতিতেও ইতিবাচক প্রভাব ফেলবে বলে মনে করা হচ্ছে।

প্রকৃতি প্রেমী ও প্রশাসনের নজরদারিতে শীতকালীন এই অতিথিদের নিরাপদ অবস্থানের আশা করছে সকলে।

দেখুন আরও খবর-